A BIZOTTSÁG 2005/27/EK IRÁNYELVE
(2005. március 29.)
a közvetett rálátást segítő eszközök és az ilyen eszközökkel felszerelt járművek típusjóváhagyására vonatkozó tagállami jogszabályok közelítéséről szóló 2003/97/EK európai parlamenti és tanácsi irányelvnek a műszaki fejlődéshez történő hozzáigazításáról
(EGT vonatkozású szöveg)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a gépjárművek és pótkocsijaik típusjóváhagyására vonatkozó tagállami jogszabályok közelítéséről szóló, 1970. február 6-i 70/156/EGK tanácsi irányelvre (1), és különösen annak 13. cikke (2) bekezdésére,
tekintettel a közvetett rálátást segítő eszközök és az ilyen eszközökkel felszerelt járművek típusjóváhagyására vonatkozó tagállami jogszabályok közelítéséről, a 70/156/EGK irányelv módosításáról és a 71/127/EGK irányelv hatályon kívül helyezéséről szóló, 2003. november 10-i 2003/97/EK európai parlamenti és tanácsi irányelvre (2) és különösen annak 2. cikkére,
mivel:
(1)
A 2003/97/EK irányelv a 70/156/EGK irányelv szerinti közösségi típus-jóváhagyási eljárással kapcsolatos egyik egyedi irányelv. Tehát a 70/156/EGK irányelv járműrendszerekre, alkatrészekre és önálló műszaki egységekre vonatkozó rendelkezései a 2003/97/EK irányelvre is vonatkoznak.
(2)
A 7,5 tonnát nem meghaladó tömegű N2 kategóriájú járművek esetén a holttér csökkentése érdekében a 2003/97/EK irányelvben meghatározott bizonyos előírásokat módosítani kell.
(3)
2003 óta a visszapillantó tükrökkel kapcsolatban jelentős mértékű műszaki fejlődés történt. Egyes 7,5 tonnát meg nem haladó tömegű N2 kategóriájú járművekre ma már lehet széles látószögű visszapillantó tükröt szerelni. Tehát a 2003/97/EK irányelvet úgy kell módosítani, hogy a IV. osztályba tartozó széles látószögű tükrök felszerelése az N3-as járművekéhez hasonló fülkével rendelkező N2 kategóriájú járművekre is kötelező legyen. A kétféle N2jármű megkülönböztetésének megfelelő kritériuma az, hogy szerelhető-e rájuk V. osztályú közeltéri tükör.
(4)
A rögzített dőlésszögű üléstámlákkal rendelkező járművek nem képesek megfelelni az előírt követelményeknek. Ezért e járművekre korrekciós tényezőt kell bevezetni.
(5)
A típusjóváhagyásra vonatkozó közigazgatási rendelkezéseket is módosítani kell, a 2004. május 1-jén a Közösségbe belépő tagállamok megkülönböztető számainak bevezetésével.
(6)
Az ezen irányelvben előírt intézkedések összhangban vannak a 70/156/EGK irányelv 13. cikke (1) bekezdése által létrehozott, az irányelveknek a műszaki fejlődéshez történő hozzáigazításával foglalkozó bizottság véleményével,
ELFOGADTA EZT AZ IRÁNYELVET:
1. cikk
A 2003/97/EK irányelv I. és III. melléklete ezen irányelv mellékletével összhangban módosul.
2. cikk
(1) A tagállamok hatályba léptetik azokat a törvényi, rendeleti és közigazgatási rendelkezéseket, amelyek szükségesek ahhoz, hogy ennek az irányelvnek legkésőbb 2005. október 19-éig megfeleljenek. Haladéktalanul ismertetniük kell a Bizottsággal ezeket a rendelkezéseket, valamint a rendelkezések és az irányelv megfelelési táblázatát.
Amikor a tagállamok elfogadják ezeket a rendelkezéseket, azokban hivatkozni kell erre az irányelvre, vagy azokhoz hivatalos kihirdetésük alkalmával ilyen hivatkozást kell fűzni. A hivatkozás módját a tagállamok határozzák meg.
(2) A tagállamok közlik a Bizottsággal nemzeti joguknak azokat a főbb rendelkezéseit, amelyeket az ezen irányelv által szabályozott területeken fogadnak el.
3. cikk
Ez az irányelv az Európai Unió Hivatalos Lapjában való kihirdetését követő huszadik napon lép hatályba.
4. cikk
Ennek az irányelvnek a tagállamok a címzettjei.
Kelt Brüsszelben, 2005. március 29-én.